Foto: HDZ.hr



"HDZ je spreman smjeniti Darinka Kosora s mjesta predsjednika zagrebačke Skupštine", izjavio je danas za radio Yammat FM Mario Župan, predsjednik kluba zastupnika HDZ-a u Gradskoj skupštini. Kosor je čelnik HSLS-a, koji je koalicijski partner u HDZ-ovoj vladajućoj Domoljubnoj koaliciji na državnoj razini. Iz HDZ-a danas tvrde kako je krajnje vrijeme da njihov član bude na čelu zagrebačke Skupštine.





"Nadamo se da će uskoro Klub HDZ-a, HSP-a AS i BUZ-a preuzeti i vođenje Gradske skupštine Grada Zagreba", rekao je Župan za Yammat FM. dodajući kako se nada da bi to moglo biti u travnju ili svibnju.



Kosor. Oni su kao Bata Živojinović u filmu o Štefici Cvek

U izjavi za Index Kosor tvrdi kako je siguran da taj zahtjev neće biti predan sutra, te da HDZ periodički najavljuje njegovu smjenu, a koja nikako da se dogodi.

"To vam je kao iz onog filma o Štefici Cvek s Batom Živojinovićem. Puno bi toga oni htjeli, ali nikako da se to i ostvari", rekao je Kosor za Index dodajući kako ovaj zahtjev ne shvaća kao politički pritisak.





Tekst se nastavlja ispod oglasa

Bandić: Nisam Pitija

Podsjetimo, nakon što je zagrebački HNS najavio da, ako na dnevnom redu sutrašnje sjednice zagrebačke Skupštine bude smjena njezina predsjednika Darinka Kosora - neće sudjelovati "u tom igrokazu i cirkusu", zagrebački gradonačelnik Milan Bandić na konferenciji za novinare je rekao da nikada nije govorio o smjenama, a pogotovo Kosorovoj.



"HNS je imao konferenciju na kojoj je navijestio Kosorovu smjenu, pitajte njih, oni to bolje znaju od mene. Nikad nisam govorio ni o kakvoj smjeni, a još manje o njegovoj smjeni. Nisam proročica Pitija", rekao je Bandić upitan da komentira poruke zagrebačkog HNS-a.



No, sada su iz HDZ-a potvrdili kako će tražiti Kosorovu smjenu.

Podsjetimo, Kosor iako član koalicije HDZ-a i manjih stranaka, najavljivao je nove parlamentarne izbore nezadovoljan suradnjom HDZ-a i MOST-a.



"Mislim da građani ovo više ne razumiju i ne podržavaju. Ili će se svi resetirati ili idemo na nove izbore. Mislim da je to najbolje rješenje. Ništa ne funkcionira i nema smisla da ovako više radimo", rekao je Kosor nedavno.



